Маја 1943. године, у време непријатељске офанзиве на Сутјесци, био је тешко рањен. Покосио га је по ногама рафал из пушкомитраљеза и задао му пет тешких рана на обема ногама, због чега је био смештен у батаљон тешких рањеника у Централној болници НОВЈ. Тако се он као тежак рањеник нашао на Тјентишту, када су Немци, разбивши Трећу дивизију, кренули да побију рањенике. Тада су Данило и још 16 рањеника кренули у правцу Црне Горе, тешко се крећући на штакама преко Перућице и даље до Голије. Одатле је он опет наставио пут према Дурмитору где је стигао после 13 дана и по задатку који је добио од Ивана Милутиновића у Голији, одмах кренуо да ради на организовању новог батаљона.